Osian Ellis

Telynor a chyfansoddwr o Gymru oedd Osian Gwynn Ellis CBE (8 Chwefror 1928 – 5 Ionawr 2021).

Gyrfa
Ganwyd yn Ffynnongroyw, Sir Fflint, Cymru yn 1928, yn fab i T. G. Ellis, gweinidog gyda’r Wesleaid. Astudiodd yn yr Academi Gerdd Frenhinol dan law Gwendolen Mason. Yn ddiweddarach dilynodd hi  fel Athro ar y delyn o 1959 tan 1989 yn yr Academi. Ymunodd â Cherddorfa  Symffoni Llundain yn 1961 a ef oedd eu prif delynor. Roedd yn aelod o'r Melon Ensemble, ac ef a ffurfiodd Ensemble Telyn Osian Ellis.

Ef oedd Llywydd Anrhydeddus Gwyl Telyn Rhyngwladol Cymru [Osian Ellis profile (*1928)

Bu’n aelod o bwyllgor gwaith Cymdeithas Alawon Gwerin Cymru a Chymdeithas Cerdd Dant Cymru. Derbyniodd anrhydeddau lu gan Brifysgol Cymru, Prifysgol Bangor a gwobrau haeddiannol gan brif sefydliadau cerddorol y genedl, a’r CBE gan y Frenhines. Fel athro telyn, dylanwadodd ar genedlaethau o gerddorion a thelynorion, yn eu plith Elinor Bennett a Sioned Williams.

Yn dilyn dathlu ei ben blwydd yn 90 oed, cyfansoddodd ddau waith newydd : "Cylch o Alawon Gwerin Cymru" (ar gyfer Bryn Terfel a Hannah Stone) a’i waith i delyn "Lachrymae".

Bywyd personol
Roedd ganddo chwaer hŷn, Elfrys. Roedd yn briod a Rene ac roedd ganddynt ddau fab - Richard Llywarch a Tomos Llywelyn (a fu farw yn 2009).

Bu farw ar 5 Ionawr 2021, yn 92 mlwydd oed, yn ei gartref yn Arfryn, Pwllheli. Cynhaliwyd ei angladd ar 15 Ionawr 2021 ac fe'i gladdwyd ym Mynwent Aberdaron.

Cyfeiriadau

Categori:Cyfansoddwyr clasurol o Gymru
Categori:Genedigaethau 1928
Categori:Marwolaethau 2021
Categori:Pobl o Sir y Fflint
Categori:Pobl yr 20fed ganrif o Gymru
Categori:Telynorion o Gymru